《平城秋郊怀古》
元代·李溥光

虎踞龙盘化劫灰，登临怀抱动吟哀。山河王气归今代，经界遗踪认古来。

御水了无乔木在，金陵犹见野花开。繁华消息无从问，落日荒烟锁凤台。

作者简介：溥光，字玄晖，大同人。自幼为头陀，号雪庵和尚。深究宗旨，好吟咏，善真行草书，尤工大字，与赵文敏公孟頫名声相埒，一时宫殿城楼扁额，皆出两人之手。亦善画，山水学关仝，墨竹学文湖州。